GiliGold/VAD_KnessetCorpus huggingface dataset:
אתי בנדלר: אותו דבר לגבי האיסור לתת שום תרומה לבעל העניין, זאת אומרת שלאו דווקא לחברה שמספקת ישירות את התמ"לים אסור יהיה לתת תרומות לא בכסף ולא בשווי כסף, זאת כמובן בניגוד לאמור בחוק ביטוח בריאות ממלכתי שבו יש סעיף 40א שמפרט את כל ההוראות שנוגעות למתן תרומות בתחומי הבריאות.
אתי בנדלר: בנוסף לזה יש כאן כרגע את הנושא של קיזוז מרכש גומלין שאני לא כל כך מבינה מה עניינו של רכש גומלין בנושא של התמ"לים, אני לא יודעת עד כמה מוסד בריאות מספק שירותים לחברות שמספקות תמ"לים ולבעלי העניין בהם.
אתי בנדלר: מכל מקום, הסעיף הזה, כפי שהוא התקבל – ושוב, ייתכן שיש הצדקה אמיתית ונכונה לטפל בנושא הזה של אספקת תמ"לים למוסדות הבריאות, המונופולים, אני ערה לכול, ובוודאי כיועצת משפטית של הוועדה הזו שנלחמים מאוד בנושא הזה של הגבלים עסקיים וכיוצא בזה, אבל הסעיף הזה כפי שהוא אושר כרגע הוא לדעתי סעיף מאוד בעייתי, תחולתו מאוד רחבה ובלתי ברורה.
נסים זאב: אני רוצה לומר רק משפט, אדוני היושב-ראש.
כרמל שאמה-הכהן: כן, בבקשה, חבר הכנסת זאב.
נסים זאב: אני אומר שיש כאן כמעט קונצנזוס והשאלה היא אם אפשר להעביר את זה עכשיו כהחלטה ולא לעשות עוד דיונים מיותרים וארוכים.
נסים זאב: בעצם יש פה איזושהי הבנה שאסור לתת איזה שהן סנקציות על מוצרים אחרים או לתת איזושהי ענישה רחבת היקף.
נסים זאב: אני מאמין שגם חבר הכנסת דנון לא מתכוון לכך.
נסים זאב: השאלה היא אם אפשר לקראת קריאה ראשונה, ואני שואל את היועצת המשפטית, לטפל ברוח הדברים שאמרתי כאן קודם לכך, שלא תהיה איזושהי משמעות רחבת היקף על מוצרים אחרים, שמזה החשש הגדול, שכאילו בתי החולים או המוסדות האחרים מקבלים איזושהי ענישה מעבר לכוונה שהיתה פה, לרתום ולהוביל מהלך שיותר ויותר אימהות יתנו הנקה מאשר את התרכובות אחרות.
אתי בנדלר: הצעת החוק כפי שהונחה לפניכם, ואנחנו הכנו אותה בעקבות הדיונים שנערכו בוועדת הכלכלה, אושרה לקריאה ראשונה.
אתי בנדלר: הבקשה של חברת הכנסת אדטו היא לקיים דיון מחדש בסעיף 2 כרגע בהצעת החוק.
אתי בנדלר: ככל שהבקשה לא תאושר הסעיף הזה עם תחולתו הרחבה כן יפורסם לקריאה ראשונה ויחול גם על מוצרים אחרים.
דני דנון: זה יכול להשתנות בדיוני הוועדה לקריאה שנייה ושלישית.
אתי בנדלר: ודאי שהוא יכול להשתנות אחרי הקריאה הראשונה, והוא יהיה חייב להשתנות.
רחל אדטו: אז למה לא לתקן את זה עכשיו?
רחל אדטו: אז בואו נתקן את זה.
נסים זאב: השאלה אם ניתן עכשיו, ברגע זה, ברוח הדברים שאת שומעת אותנו?
נסים זאב: ועל כך אני אומר, בלי לקיים את כל הדיונים ולפתוח את כל הנושא מחדש.
אתי בנדלר: אי אפשר אם הבקשה לדיון מחדש - - -
נסים זאב: אי אפשר אז נצביע עם דנון, אני מצטער לומר לך.
אתי בנדלר: אם הבקשה לדיון מחדש איננה מתקבלת.
נסים זאב: אז לקראת קריאה שנייה ושלישית אני מודיע שגם חבר הכנסת דנון וגם אנוכי – ואני חושב שזו רוח הדברים וזו מטרת החוק, לא לתת ענישה קולקטיבית ורחבת היקף שאין לה שום משמעות וצורך – לקראת קריאה ראשונה, אם אין ברירה וזה מחייב דיונים ולפתוח את הנושא מחדש, אז נצביע נגד.
כרמל שאמה-הכהן: עם מי תצביע, עם דני?
נסים זאב: עם דני.
נסים זאב: אבל זה חבל מאוד, אני חושב שאפשר למצוא את הנוסח, וזה תפקידה של היועצת המשפטית בעניין הזה.
אתי בנדלר: היועצת המשפטית מחויבת להחלטות הוועדה.
אתי בנדלר: הוועדה החליטה - - -
נסים זאב: הוועדה יכולה לשנות את עמדתה.
אתי בנדלר: אבל לצורך זה הוועדה צריכה להצביע על דיון מחדש כדי שתשנה את החלטותיה.
לאה ורון: צריך לפתוח את הסעיף שאם לא כן הסעיף מאושר וסגור.
רחל אדטו: זו היתה הסיבה של הרביזיה.
לאה ורון: הוא סגור.
לאה ורון: אם אתה פותח אותו אפשר לדון מחדש בנושאים, אם אתה לא פותח אותו הוא סגור וכך הוא יועלה לקריאה הראשונה במליאת הכנסת.
אתי בנדלר: ואני מקווה שלא ימצא לעולם יועץ משפטי בכנסת שיפעל בניגוד להחלטות ועדה.
נסים זאב: אבל הוא יכול לכוון את הוועדה ולומר - - -
אתי בנדלר: הוועדה צריכה להחליט כך.
נסים זאב: "ויאמר לקוצרים השם עמכם", אף אחד לא אומר - - -
לאה ורון: אבל בדברים שלה היא כיוונה את הוועדה, היא המליצה לכם לסגור את הסעיף.
נסים זאב: בסדר, אני שומע ליועצת המשפטית, אני נדרש, תדעו לכם.
רחל אדטו: אם תתמוך ברביזיה?
רחל אדטו: אם אתה תומך כרגע ברביזיה זאת אומרת שאפשר - - -
נסים זאב: לא, בשום פנים ואופן.
נסים זאב: אם היועצת המשפטית אומרת שהיא לא מוכנה, לחלוק עליה?
רחל אדטו: לא, ההפך.
אתי בנדלר: היא לא מוכנה מה?
אתי בנדלר: היא לא מוכנה לסטות מהחלטות הוועדה.
נסים זאב: אני אומר, לקראת קריאה שנייה ושלישית, תראו את זה כהבטחת הוועדה.
נסים זאב: יותר מזה?
רחל אדטו: אתה הרבה יותר מנוסה ממני ואתה הרבה יותר מכיר את הדברים האלה ממני, אבל אם אתה תומך כרגע ברביזיה זה נותן פתח לדון בזה מחדש, לכן תתמוך.
דני דנון: אבל אנחנו לא ערוכים לזה.
דני דנון: אני צריך לשבת עם מנכ"ל משרד הבריאות, לשבת עם האוצר, עם בתי החולים ולעשות עבודה.
דני דנון: את זה עושים בהמשך החקיקה.
רחל אדטו: אני רוצה לשאול אותך שאלה.
רחל אדטו: הרי כל הרעיון הוא להפיל את הסעיף הזה בעקרון, להוריד את סעיף 2 כרגע את (ב) ו-(ג), נכון?
רחל אדטו: זאת נקודת המפתח כרגע שלנו?
דני דנון: יש פה בקשה לרביזיה, אדוני היושב-ראש, אני יודע שצריך להצביע אם פותחים את הדיון.
דני דנון: כרגע מתנהל בעצם דיון על הנושא.
כרמל שאמה-הכהן: לא, זה דיון האם לפתוח, זה דיון בנימוק לרביזיה.
דני דנון: הוא כבר גלש לשלב ב' של סדר-היום.
כרמל שאמה-הכהן: בכל מקרה תוך 10 דקות מסיימים.
רחל אדטו: יש לי עוד שאלה אחת שעכשיו הערת את תשומת לי אבל היא מאוד מטרידה אותי וזה הנושא הפלילי.
רחל אדטו: הווה אומר שמנהל בית חולים שיקבל הנחה ברכש גומלין - - -
דני דנון: זה לא שונה?
דני דנון: שינינו את זה, זה שונה.
אתי בנדלר: לא, מה ששונה זה העונש, לבקשתי, העונש המקורי היה גבוה יותר.
רחל אדטו: אבל עדיין זה בחוק העונשין.
רחל אדטו: את עכשיו הערת את תשומת לבי ולא הייתי ערה לזה קודם.
רחל אדטו: זאת אומרת שמנהל בית חולים שיעבור ברכש גומלין ויקבל הנחה במשהו כזה צפוי להיות מואשם אשמה פלילית אישית, הוא אישית יעמוד לדיון פלילי.
רחל אדטו: אני חושבת שאנחנו הלכנו קצת רחוק, לא?
אתי בנדלר: כן, זה לא רק מנהל בית חולים זה יותר מזה, תראי את סעיף 5 שמדבר על אחריות מנהלים.
אתי בנדלר: למה רק מנהל בית החולים?
נסים זאב: תגידו, למה לא קראתם לי לפני ההצבעה, אפשר לדעת?
נסים זאב: למה לא קראתם לי לפני ההצבעה, הייתי נותן לכם את הכיוונים הנכונים.
נסים זאב: לא הבנתי, למה אתם קוראים לי אחרי שאתם נועלים את הישיבה ואומרים: אי אפשר לשנות?
נסים זאב: אני בא כשיש מה לשנות, כשיש מה לומר.
אתי בנדלר: חברת הכנסת אדטו, זה לא רק המנהל, זה גם למשל עובד מינהלי בכיר האחראי לנושא.
רחל אדטו: בסדר, לא חשוב, בסופו של יום יש את מנהל המוסד, מהל בית חולים, לא משנה, אבל זה לעמוד על דין פלילי על זה שהוא קיבל הנחה ברכש ממקום אחר.
כרמל שאמה-הכהן: מישהו מחברי הכנסת רוצה לומר עוד משהו?
רחל אדטו: את זה אפשר יהיה לתקן בקריאה שנייה ושלישית, את הסעיף הפלילי הזה.
נסים זאב: אז אני אומר שגם את הנושא הפלילי צריך להוריד, אני מסכים אתך, רק חבל שאי אפשר לשנות תוך כדי הצבעה.
כרמל שאמה-הכהן: אנחנו מצביעים על הרביזיה, יש הצבעה שמית.
לאה ורון: חברת הכנסת רחל אדטו מחליפה את חבר הכנסת ישראל חסון, חבר הכנסת נסים זאב מחליף את חבר הכנסת דוד אזולאי וחברת הכנסת ליה שמטוב מחליפה את חבר הכנסת חמד עמאר.
לאה ורון: דני דנון – נגד כרמל שאמה-הכהן – בעד ליה שמטוב – נגד נסים זאב – נגד רחל אדטו – בעד
לאה ורון: שניים בעד, שלושה נגד.
רוני גמזו: אני רק רוצה להעיר, אני שומר לעצמי, כמשרד הבריאות, ואני מניח שכך יקרה, שסגן שר משרד הבריאות ליצמן, אולי גם משרד האוצר, יבקש דיון מחדש בסעיפים אחרים.
כרמל שאמה-הכהן: צהריים טובים, נא לשבת.
כרמל שאמה-הכהן: חבר הכנסת איתן כבל, ברוך הבא.
כרמל שאמה-הכהן: על סדר-היום דיון מהיר שאישרה נשיאות הכנסת שעניינו הטעיית הציבור על-ידי חברה ציבורית של חברי הכנסת: חיים אמסלם, פניה קירשנבאום, גאלב מג'אדלה, שי חרמש, נינו אבסדזה, וכמעט כולם כאן.
כרמל שאמה-הכהן: מי מטעם המציעים רוצה להציג את הנושא, בבקשה?
גאלב מג'אדלה: כל המציעים, כל אחד ותורו.
כרמל שאמה-הכהן: תתחיל פאינה קירשנבאום, בבקשה.
כרמל שאמה-הכהן: יש תמיד עדיפות לנשים.
פניה קירשנבאום: האמת היא שהדבר הזה ממש מדהים.
פניה קירשנבאום: כמובן שתמיד זה איכשהו מגיע מהתקשורת.
פניה קירשנבאום: קודם כל, אני אשמח אם אחרי הדיון פה בוועדה המשך הדיון יעבור לוועדה בראשותי שמטפלת בשוק ההון והביטוח.
פניה קירשנבאום: זאת כמובן אם תסכים, אני רק מציעה זאת כהצעה.
פניה קירשנבאום: המפקח על שוק ההון חסר לי פה.
פניה קירשנבאום: אני לא מזלזלת, אבל הייתי רוצה לראות פה נציגות יותר גבוהה.
פניה קירשנבאום: סליחה, אני מעריכה אותך מאוד.
פניה קירשנבאום: אנחנו עובדים הרבה, אתה יודע.
פניה קירשנבאום: בכל זאת יש רגולטור ומן הראוי היה שהוא יהיה פה.
פניה קירשנבאום: אנחנו יודעים וגם שמענו תגובות שבהודעות האלה מופיע כיתוב שזה איי.
פניה קירשנבאום: די.
פניה קירשנבאום: איי.
פניה קירשנבאום: אני הבאתי עיתונים כדי להראות.
פניה קירשנבאום: קודם כל, לא ידעתי בכלל שצריך להיות בהתחלה איי.
פניה קירשנבאום: כשפתחתי את הפרסום ראיתי שהפרסום חוזר באותו מקום ובאותו גודל, רק שפעם אחת זה מופיע 9,000 ופעם אחת כתוב ביטוח ישיר.
פניה קירשנבאום: רק כשאמרו לי שצריך להיות כתוב איי.
פניה קירשנבאום: איי הייתי צריכה לשים לא רק משקפיים אלא לקחת זכוכית מגדלת כי המשקפיים שלי כבר לא עזרו לי במקרה הזה.
פניה קירשנבאום: באמת מצאתי שכתוב, אבל באותיות קטנות.
פניה קירשנבאום: אני עכשיו בלי משקפיים ואל תצפו שאני אצליח לקרוא מה כתוב שם בדיוק.
פניה קירשנבאום: אני חושבת שזו באמת הטעיה של הציבור.
פניה קירשנבאום: מעבר לכך, זה גם פוגע בתחרותיות מכיוון שכשיש חברה אחת שמציגה את עצמה כשתי חברות אז יש בכך פגיעה בתחרותיות.
פניה קירשנבאום: אם אתם אומרים שהציבור יודע כי זה כתוב אז אני מחזיקה בידי סקר שנעשה אחרי הפרסומים ואחרי הכתבה בערוץ 9, וזה כביכול עלה כבר למודעות הציבור והציבור היה צריך לדעת.
פניה קירשנבאום: אני רוצה להגיד לכם ש-71.5% לא יודעים שזה אותה חברה וכולם עדיין חושבים שאלו שתי חברות שונות.
פניה קירשנבאום: אדוני היושב-ראש, אני פונה אליך וגם לנציג הרגולציה על מנת לטפל בעניין הזה, ולא רק בשתי החברות האלה כי אני חושבת שזה סממן של איזושהי בעיה שאנחנו צריכים לבחון, לבדוק ולטפל.
כרמל שאמה-הכהן: המציע הבא חבר הכנסת גאלב מג'אדלה.
גאלב מג'אדלה: הרב אמסלם אצלך, כבוד לאנשים.
חיים אמסלם: תודה, אדוני היושב-ראש.
חיים אמסלם: אני חושב שהדיון שאנחנו מקיימים כאן היום הוא חשוב מאין כמוהו.
חיים אמסלם: על פניו, הנתונים שקיבלנו וכולם קיבלו, מדובר בהטעיה פשוטה של הציבור.
חיים אמסלם: אני לא רוצה לקבוע בהתחלת הדיון כבר את מסקנתו.
חיים אמסלם: עוד מעט נראה כולנו סרטון וכולנו ניווכח איך עושים את הפעולה הזאת.
חיים אמסלם: אני חושב שזה מאוד חשוב.
חיים אמסלם: הציבור רואה בנו כנציגיו או כאלה שמגנים על האינטרסים שלו ואמורים להיות בשער ולא לתת לדברים כאלה לקרות.
חיים אמסלם: אני חושב שבסופו של יום לציבור שצופה בנו בבית יש תקווה מאוד גדולה שהיא לא רק בנושא הזה והיא לא רק בנושאים שקשורים לאזרח הקטן כשמדובר בכיסו אלא בכל נושא ונושא.
חיים אמסלם: תהיה ערנות מאוד גדולה והנושאים יעלו על השולחן.
כרמל שאמה-הכהן: חבר הכנסת גאלב מג'אדלה, בבקשה.
גאלב מג'אדלה: אדוני היושב-ראש, שאלה לי אליך, ברשותך.
גאלב מג'אדלה: האם המוזמנים הנוגעים בדבר נמצאים כאן?
כרמל שאמה-הכהן: תשיב מנהלת הוועדה על כך, הגברת לאה ורון, בבקשה.
לאה ורון: יש נציגות למשרד האוצר, לרשות להגנת הצרכן והסחר ההוגן, ללשכת סוכני הביטוח.
לאה ורון: איגוד חברות הביטוח לא שלחו נציג.
לאה ורון: כמו כן, לחברת הביטוח ישיר, גם המנכ"ל וגם המשנה למנכ"ל, חברת הביטוח 9 מיליון, ארגוני צרכנים ונציג של אמון הציבור.
לאה ורון: כל מי שאמרתי תחת הכותרת הגיע.
גאלב מג'אדלה: אני חושב שחבריי שקדמו לי הציגו את העניין.
גאלב מג'אדלה: אני מציע שנשמע את הצדדים ואחר כך אנחנו גם נאמר את דעתנו.
שי חרמש: מה שנראה בהתחלה כהצעה לשיווק הוגן התגלה כתעלול שיווקי מחפיר.
שי חרמש: חבל שהדיון צריך לבוא מהצד שלנו.
שי חרמש: הייתי מצפה שההתערבות תהיה מצד הרגולטור, המפקח על שוק הון.
שי חרמש: העובדה שחברי כנסת צריכים לקפוץ על העניין ולדאוג שיהיה פה דיון היא הבעיה החמורה.
שי חרמש: אנחנו לא יודעים האם העכבר גנב או שמא החור גנב.
שי חרמש: אבל הרגשתי היא שחלק מהבעיה פה נמצאת על שולחנו של הרגולטור על שוק ההון ושהחור קרא לגנב ולא הגנב הגיע דרך החור.
שי חרמש: התעלול הזה הוא תעלול מחפיר.
שי חרמש: אגב, אני מוכרח לומר שאני נפלתי בפח.
שי חרמש: כשנסעתי שמעתי את זה אין ספור בתקשורת.
שי חרמש: אמרתי: זה רעיון מאוד מאוד מעניין.
שי חרמש: פתאום מציעים לך לצלצל למתחרה.
שי חרמש: לא כל כך הבנתי את הרעיון.
שי חרמש: המזל הוא שאשתי היא יותר חכמה ממני והיא אמרה לי: מה אתה לא מבין את זה?
שי חרמש: שניהם אותם אנשים.
שי חרמש: אני לא הבנתי את זה בהתחלה, אבל זו מוגבלות שכלית שלי ואני מתנצל.
יצחק וקנין: שי, דבר כזה היה לנו בעניין זיוף יין ואז זה היה אותם בעלים.
יצחק וקנין: אני חושב שלאה זוכרת את זה.
יצחק וקנין: אלו אותם בעלים.
יצחק וקנין: הוא פתח עוד חברה ועוד חברה.
יצחק וקנין: הוא הביא יין דרך אירופה, נתן לו תווית של ישראל והכניס אותו חזרה לאירופה.
יצחק וקנין: זה מעגל שלם.
יצחק וקנין: זה היה כאשר שרנסקי היה שר המסחר והתעשייה.
יצחק וקנין: אני חוזר 16 שנה אחורה.
חיים אמסלם: ישראבלוף.
ליה שמטוב: אני חושבת שגם עם פפסי קולה.
כרמל שאמה-הכהן: שמענו את ההצגה, חברים.
כרמל שאמה-הכהן: קודם כל, זה באמת חריג שדיון מהיר נולד ביוזמה של חמישה חברי כנסת.
כרמל שאמה-הכהן: זה אומר שחמישה חברי כנסת מסיעות שונות חשבו שחשוב להעלות את הנושא לדיון וגם בצורה של דיון מהיר.
כרמל שאמה-הכהן: כמובן שעל-פי תקנון הכנסת בתום הדיון המהיר הוועדה צריכה לקבל החלטה ולהניח אותה על שולחן כל חברי הכנסת במליאת הכנסת.
כרמל שאמה-הכהן: אבל כמובן שלאחר שנשמע את כל הצדדים ואת כל הטיעונים נוכל לקבל החלטה.
כרמל שאמה-הכהן: לגבי בקשת חברת הכנסת פאינה קירשנבאום להעביר המשך טיפול לוועדת משנה בראשותה במסגרת ועדת כספים – לי אין בעיה אם אין בעיה עם התקנון.
לאה ורון: אין אפשרות להעביר נושא שהועבר ממליאת הכנסת או מהנשיאות מוועדה לוועדה.
לאה ורון: אבל כמובן שחברת הכנסת קירשנבאום יכולה לזמן דיון ככל שהיא תמצא לנכון.
כרמל שאמה-הכהן: אז לא במסגרת דיון מהיר.
כרמל שאמה-הכהן: אנחנו לא נתנגד לכך, בסדר גמור.
כרמל שאמה-הכהן: נציג החברה המואשמת, בבקשה.
רביב צולר: צהריים טובים לכולם.
רביב צולר: לי קוראים רביב צולר ואני מנכ"ל של ביטוח ישיר.
רביב צולר: למעשה, אנחנו בדיון שצריך להבהיר את הרקע שלו.
רביב צולר: ביטוח ישיר הוא גורם שנכנס לשוק לפני 17 שנה.
רביב צולר: הדיון היום עוסק באיזושהי אבולוציה מאוד מאוד טבעית של השוק.
רביב צולר: בעולם המותגים זה אך טבעי שיוצרים מותגים על מנת להגיע לקהלים נוספים.
רביב צולר: מה שמשנה לציבור הרחב, בסופו של דבר, זה המחיר הכי טוב והשירות הכי טוב.
רביב צולר: למחזיקי כרטיסי האשראי לא חשוב אם קוראים לכרטיס לייף-סטייל או גולד מאסטרכרד אם זה בבעלות ישראכרט בעם וכו', מגה בול או סופרפארם דיל או כל השמות האלה – הציבור לא מכיר אותם.
רביב צולר: מה שחשוב לציבור זה לקבל את המחיר הכי טוב.
רביב צולר: מאז שביטוח ישיר נכנסה לשוק המחירים בשוק הביטוח נמצאים בירידה, בירידה חדה, ירידה מתמדת.
רביב צולר: זה קורה במהלך 17 שנים רצוף.
רביב צולר: זה ממשיך לקרות.
רביב צולר: יש כאלה שזה מאוד לא נוח להם ורוצים להילחם בתחרות ונלחמים בתחרות בכל דרך אפשרית, דרך בתי-משפט, דרך סתימת פיות, דרך סרטים ערוכים, דרך חוקרים פרטיים, דרך כל אמצעי אפשרי.
רביב צולר: אבל, בסופו של דבר, אי-אפשר לעמוד בפני טעמי הציבור.
שי חרמש: אבל בזה אין בעיה.
שי חרמש: על זה תבורכו.
רביב צולר: תן לי רק להציג את הנושא.
רביב צולר: אני מסביר מה זה מדיניות מותגית.
רביב צולר: בכל העולם כאשר נכנס ביטוח ישיר הוא לוקח נתח שוק מהחברות המסורתיות שהן לא שקופות, שהן לא מדווחות לציבור לא על העמלות המדויקות, לא על ניגודי האינטרסים בין הסוכנים לבין החברה.
רביב צולר: הם לא נותנים תחרות חופשית, הם לא נותנים לצרכן לבחור בין כל החברות.
רביב צולר: חברות הביטוח הישירות הן שקופות, אפשר לקנות אצלן דרך האינטרנט.
רביב צולר: היום 50% מאלה שפונים אלינו בכלל פונים אלינו דרך האינטרנט.
רביב צולר: את הצרכן בעיקר מעניין השוואת מחירים.
רביב צולר: מאחר והרגולטור נהיה רגיש במדינת ישראל לעניין הזה בעקבות הרבה מאוד לחצים שהופעלו עליו הרגולטור החליט לפני הרבה מאוד שנים - - - .
רביב צולר: אגב, המותגים פועלים במקביל כבר לפחות עשר שנים.
רביב צולר: אגב, יש לנו עוד מותג.
רביב צולר: שתדעו, יש גם מותג נוסף שנקרא ynet ביטוח.
רביב צולר: בקרוב יהיו עוד מותגים, בעיקר מותגים חדשים אינטרנטיים.
רביב צולר: הרעיון הוא להגיע לקהלים חדשים ונוספים כל הזמן.
רביב צולר: החפיפה היא מאוד קטנה מכיוון שאנחנו עושים את כל המאמץ כדי להגיע לקהלים שונים כי אחרת זה בזבוז תקציבי הפרסום שלנו.
רביב צולר: לכן, עד היום אנחנו רואים חפיפה של בסביבות 10% של כאלה שמוכנים להתעניין גם במחיר של המותג הזה וגם של המותג הזה.
רביב צולר: זה לטובת הצרכן, מאותה סיבה כמו בסופרים וכמו בחברות כרטיסי האשראי וכמו בכל שירות אחר - יש תנאים שונים במותגים השונים.
רביב צולר: יש מבצעים ומאפיינים מסוימים למותג אחד, ותנאים ומאפיינים שונים למותג אחר.
רביב צולר: למרות שמבחינה צרכנית אין לזה שום משמעות וכל מה שנעשה נעשה כדי לאפשר מבנה עלויות טוב ומחיר זול לציבור, והציבור יודע את זה.
רביב צולר: אגב, נאמנות הצרכנים אצלנו, נאמנות לקוחות, היא הגבוהה ביותרby far בשוק הביטוח בכלל בלי השוואה.
רביב צולר: זאת אומרת שגם השירות אצלנו הוא הכי טוב.
רביב צולר: כשאנחנו שמים את השם של החברה זה לא בגלל שזה מעניין את הצרכן.
רביב צולר: אם אני אעשה פה סקר מהיר חוץ מסוכני הביטוח, 80% מהיושבים פה לא יודעים מי החברה שמבטחת את הרכב וזה גם לא נדרש.
רביב צולר: זה לא מעניין את הצרכן.
רביב צולר: הם אולי יודעים את הסוכן.
רביב צולר: יתרה מזאת, אם יש חברה שיש ידע זה לגבי החברה שלנו, כי אם תעשי סקר אצל לקוחות חברות הביטוח תראי ש-80% לא יודעים מי החברה המבטחת אותם.
רביב צולר: במקרה הטוב יודעים מי סוכן הביטוח.
רביב צולר: ולכן, הישיבה הזאת כאן זה כמו שיבואו עכשיו סלקום ופרטנר ויגידו: אנחנו לא רוצים את גולן טלקום.
רביב צולר: אי-אפשר לחזור אחורה ב - - -
פניה קירשנבאום: לא סלקום ולא פרטנר לא משתמשים באותו דאטא-בייס, לא מתחרים על מחירים באותו דאטא-בייס.
פניה קירשנבאום: כשאני מקבלת הצעת מחיר מפרטנר ולאחר חמש דקות אני מתקשרת לסלקום הוא לא יודע ולא רואה על המסך את אותה הצעת מחיר שקיבלתי מפרטנר.
פניה קירשנבאום: זו בדיוק המציאות שקורית אצלכם.
פניה קירשנבאום: כשאתה אומר 10% חפיפה איך אתה יכול לדעת אם הדאטא-בייס לא היה אצלך, אצל כולם.
פניה קירשנבאום: אתה רוצה לבנות מותג תבנה מותג לכל אחד מהם, אין עם זה שום בעיה.
פניה קירשנבאום: אבל תפריד את הדאטא-בייס, תפריד את השירות ותתחרה על הלקוחות יחד עם כולם.
רביב צולר: אני רוצה להסביר ואני לא רוצה עכשיו להיכנס להסברים ארוכים כי אני מניח שגם לא תהיה לכם סבלנות לשמוע אותי.
רביב צולר: אבל זה שצרכן יכול לקבל שני - - -
גאלב מג'אדלה: יש לנו סבלנות לשמוע אותך תכליתית, לא היסטורית מאז 17 שנה ועד היום, ולא ניתוחים מקצועיים.
גאלב מג'אדלה: אנחנו לא מתכוונים פה להתעסק עכשיו בצד המקצועי של הארגון שלך, אנחנו רוצים תשובה ברורה לדבר הזה.
גאלב מג'אדלה: יש לנו סבלנות לשמוע אתכם עד הסוף.
גאלב מג'אדלה: שמת לב שאפילו ויתרתי על הזכות שלי כדי לא לחזור על הדברים של חברים שלי.
גאלב מג'אדלה: אבל אנחנו רוצים תשובות ברורות, אין כאן מריחות.
רביב צולר: אני לא באתי כדי למרוח, אין לי מה למרוח.
גאלב מג'אדלה: אתה מסביר לי עכשיו היסטוריה, אנחנו לא רוצים.
רביב צולר: אני רוצה להבין כי לדעתי חלק מחברי הכנסת הובלו לדיון הזה בלי שהם באמת מכירים את הרקע, ואני רוצה לוודא כי אני בטוח שחברי הכנסת רוצים את טובת הציבור ומחירים זולים.
אריה כהן: חברי הכנסת מבינים.
אריה כהן: תאמין לי, הם מבינים, הם חכמים מאוד.
אריה כהן: הם נבחרי העם.
רביב צולר: מי אדוני?
אריה כהן: חבר לשכת סוכני ביטוח.
רביב צולר: תודה.
רביב צולר: בכל מקרה, התשובה שלי אליך היא מאוד פשוטה.
רביב צולר: אנחנו פועלים תחת רגולציה, אנחנו שקופים לגמרי.
רביב צולר: אין לנו מה להסתיר.
רביב צולר: אגב, אנחנו גם חברה שעושה לפעמים טעויות, וכשאנחנו עושים טעויות אנחנו מגלים ועושים הכול כדי לתקן.
רביב צולר: הרגולטור מכיר אותנו, בודק אותנו יותר מכל חברה אחרת, ואני אגיד גם למה.
רביב צולר: זה בגלל שאנחנו שקופים ואפשר לבדוק אותנו.
רביב צולר: ולכן, הרגולטור קבע שאנחנו צריכים לציין את שם החברה ואת זאת אנחנו עושים בדבקות ובקפדנות.
שי חרמש: אבל לא זו הבעיה.
רביב צולר: התשובה לשאלה שלך היא לא.
רביב צולר: לא אותו פקיד מדבר עם הלקוח מכיוון שסטטיסטית אם יש מאות פקידים ומתקשר מישהו אז הסיכוי שהוא יגיע לאותו פקיד הוא מאוד מאוד נמוך.
שי חרמש: לאותו פקיד יש סמכות להציע את שתי ההצעות?
רביב צולר: התשובה היא שיש לו את הסמכות והתשובה היא שזה מוכר ומסוכם על-ידי הרגולציה.
שי חרמש: אז איזה תחרות הוא עושה?
רביב צולר: התחרות היא מאוד פשוטה.
רביב צולר: הוא רוצה למכור, התפקיד שלו זה למכור.
רביב צולר: ולכן, אם הוא רואה שבהצעה הקודמת לא מכרו אז מן הסתם הצרכן רק נהנה מזה.
רביב צולר: הוא לא סובל מזה, הוא נהנה מזה.
שי חרמש: אני מצלצל לשם ועונה לי פקיד.
שי חרמש: פעם אחת אני מקבל הצעה.
שי חרמש: מצלצל לאותו מספר ונופל על פקיד אחר.
רביב צולר: כדי שתנוח דעתכם כי אני בהחלט מבין את זה וגם הרגולטור - - -.
רביב צולר: אגב, פעם ראשונה הרגולטור פנה אלינו בנושא הזה לפני שבועיים, גם כנראה בעקבות לחצים רבים.
שי חרמש: למה להגיד "לחצים"?
שי חרמש: פניות.
שי חרמש: זה לא לחצים, מבקשים לברר.
רביב צולר: הרגולטור פנה אלינו ושאל אותנו למה אנחנו לא מקפידים בפעם השנייה שמישהו מתקשר לוודא שהוא מבין כי הרוב מבינים.
שי חרמש: אני לא הבנתי את זה, רק אשתי הבינה.
שי חרמש: אני לא הבנתי.
רביב צולר: אמר הרגולטור: איך אתם מבטיחים את זה, ושאל אותנו אם יש איזושהי בעיה להודיע ללקוח שהוא כבר פנה אלינו פעם אחת ואמרנו: לא, אין שום בעיה.
כרמל שאמה-הכהן: מר צולר, למה שאדם יתקשר פעם שנייה אם הוא מבין שהוא מתקשר לאותו גוף?
רביב צולר: כי הוא יודע שהמבצעים הם אחרים והמחירים הם אחרים, הם לא זהים.
רביב צולר: ולכן, הוא יודע.
רביב צולר: זה כמו שהוא יתקשר לקבל כרטיס אשראי כזה או כרטיס אשראי אחר.
רביב צולר: יש לו סיכוי לקבל דיל יותר טוב – מאוד פשוט.
שי חרמש: למה לא תכוון אותו עם כתובת אחת לדיל הכי טוב?
שי חרמש: למה צריך לצלצל פעמיים?
רביב צולר: מכיוון שאין לנו שום בעיה עם הסוגיה שאתם מציגים ופעם ראשונה בכלל ששמענו שיש למישהו מה להגיד בנושא הזה לפני שבועיים.
יצחק וקנין: למה שתהיה לך בעיה?
יצחק וקנין: אתה זה שמוכר.
רביב צולר: אני פועל תחת רגולציה בשקיפות מלאה.
שי חרמש: לכן, ייתכן שהרגולטור אשם, לא אתה.
רביב צולר: אם הרגולטור יחליט שהוא רוצה שנוודא בכל שיחה אז הרי ברור שנעשה את זה כמו כל דבר שהוא מבקש מאיתנו.
נינו אבסדזה: אם אתה רוצה לטובת הציבור למה אתה לא יכול לעשות את אותם מבצעים ולהוריד את המחירים באותה מסגרת אחת?
רביב צולר: מכיוון שאני פונה ללקוחות אחרים.
רביב צולר: את האחד יותר מעניין שתהיה לו גרירה חינם, והשני רוצה לשלם פחות מזומן ובתשלומים.
רביב צולר: לכל אחד יש את הצרכים שלו, זה קורה בכל השווקים.
שי חרמש: תציע לו את כל הסל.
יצחק וקנין: כל התשובות האלה זה בושה לאינטליגנציה, בושה.
כרמל שאמה-הכהן: אנחנו נשמע את הרגולטור.
אנסטסיה מיכאלי: שלום לכולם, צהריים טובים.
אנסטסיה מיכאלי: שמי אסף מיכאלי ואני מנהל מחלקת ביטוח אלמנטרי באגף שוק ההון.
אנסטסיה מיכאלי: קודם כל, התיישבתי כאן, במקרה או שלא, בין שני צדדים למתרס, שני שחקנים שהם שחקנים חשובים בשוק הביטוח שהם חלק משמעותי בתחרות בשוק הביטוח.
אנסטסיה מיכאלי: יש גם מחלוקות בין הצדדים.
אנסטסיה מיכאלי: המפקח על הביטוח - גישתו היא לעודד את התחרות.
אנסטסיה מיכאלי: ולראיה, בשנים האחרונות תעריפי הביטוח ירדו בשיעורים ניכרים וכסף רב נחסך לציבור.
אנסטסיה מיכאלי: את הנתונים כולנו מכירים.
אנסטסיה מיכאלי: יחד עם זה, כשאנחנו פוגשים את התחרות אנחנו רוצים שהתחרות תהיה שקופה והוגנת.
אנסטסיה מיכאלי: בהחלט בסוגיה הזו המפקח כבר במשך מספר שנים נדרש, בפרט בהקשר של חברות הביטוח הישירות – יש יותר מאחת - לשאלת השקיפות.
אנסטסיה מיכאלי: הוא פרסם הוראה מסודרת בצורת חוזר שכותרתו היא איסור הטעיה על-ידי מבטח.
אנסטסיה מיכאלי: המפקח שם נתן הוראה ברורה לחברת ביטוח בכל פרסום לוודא ששם המבטח כפי שהוא מופיע ברישיון שנמצא אצל המפקח נמצא בכל פרסום.
אנסטסיה מיכאלי: אתם בטח שומעים את זה גם בפרסומים ברדיו וגם חברת הכנסת פאינה תיארה את זה גם בפרסומים בתקשורת הכתובה.
אנסטסיה מיכאלי: יחד עם זה, אנחנו מאוד רגישים לסוגיה באיזה מידה הלקוח ער לכך שהצעה שהוא קיבל ממותג אחד, הוא מקבל בעצם הצעה ממותג אחר כאשר מלמעלה יש את אותה חברת ביטוח.
אנסטסיה מיכאלי: בהקשר הזה אני אגיד אמירה אחת כללית.
אנסטסיה מיכאלי: השימוש במותגים שונים על-ידי אותה חברה הוא שימוש נפוץ ומקובל בעולם.
אנסטסיה מיכאלי: מבחינת המפקח כל זמן שהשימוש הזה מעודד תחרות והוא לטובת הצרכן, הוא מייצר לו מוצרים אטרקטיביים, הוא מייצר לו מחירים אטרקטיביים, השימוש הזה ראוי.
פניה קירשנבאום: האם בדקתם כמה צרכנים פנו כדי לקבל הצעות מחיר לביטוח ישיר פעם אחת, ואחר כך פנו ל-9,000 בלי לדעת שזו אותה חברה?
פניה קירשנבאום: האם בדקתם את הנתון הזה?
גאלב מג'אדלה: ומה הצעדים שעשיתם מאז שראיתם שיש דיון מהיר ושאנחנו נקלענו לסוגיה הזאת?
אנסטסיה מיכאלי: קודם כל, למען הגילוי הנאות הטיפול התעורר כבר לפני הבקשה לדיון מהיר.
אנסטסיה מיכאלי: בין היתר, גם מכיוון שהתקבלה פנייה מלשכת סוכני הביטוח בנושא על מנת שהמפקח יבדוק את הסוגיה.
איתן כבל: הגשתי שאילתה לפני.
איתן כבל: זאת אומרת, כבר נמחק הדיו ודהה.
אנסטסיה מיכאלי: קיבלתי.
אנסטסיה מיכאלי: המפקח היה ער לסוגיה הזו עוד לפני הדיון.
אנסטסיה מיכאלי: קודם כל, אני מברך על עצם קיום הדיון.
יצחק וקנין: אתה לא עונה לנו לגופו של עניין.
יצחק וקנין: אתה מתחיל להסתובב וזה לא טוב.
גאלב מג'אדלה: תתחיל בתשובה מאז השאילתה.
יצחק וקנין: בוא נמקד את זה.
יצחק וקנין: אתה תענה האם מה שהתבצע על-ידי הביטוח ישיר מקובל?
יצחק וקנין: אני אומר לך באחריות מלאה שכל אלה שפנו לחברה הראשונה ופנו לחברה השנייה לא ידעו שזה אותה חברה.
אנסטסיה מיכאלי: ברשותך ומכיוון שנשאלתי מספר שאלות אני אשתדל לענות על כל שאלה אחת אחרי השנייה.
אנסטסיה מיכאלי: אני אשיב לכל שאלה שאתם מוצאים לנכון.
אנסטסיה מיכאלי: שוב, המפקח כבר מזה זמן מצוי בתהליך בדיקה שמה שעומד בבסיס הבדיקה זה שאלת השיחה השנייה, וחידדת את זה נכון – שאלת השיחה השנייה.
לאה ורון: "מזה זמן" – האם אתה יכול לומר כמה זמן?
לאה ורון: חודשיים, רבעון?
אנסטסיה מיכאלי: קרוב לשנה.
שי חרמש: שנה שלמה לבדוק דבר כזה?
אנסטסיה מיכאלי: אני אסביר.
אנסטסיה מיכאלי: קודם כל צריך לומר, וחשוב לציין את זה, שלפחות למיטב ידיעתי לא התקבלו תלונות אצל המפקח.
שי חרמש: אבל אתם צריכים לגלות את זה לבד.
שי חרמש: למה צריך להתלונן?
שי חרמש: אתה המפקח, לא?
שי חרמש: האם אני צריך להתלונן כשאתה המפקח?
שי חרמש: נו, באמת.
יצחק וקנין: אם לא נמקד אותו במקום הנכון אנחנו נתברבר.
יצחק וקנין: אני שואל אותך עוד הפעם, איך אתה רוצה לעשות אומדן או בדיקה של מספר האנשים שהתלוננו או לא התלוננו כשהם לא יודעים בכלל שזה כך?
יצחק וקנין: לא יודעים.
איתן כבל: יתרה מזאת, אם פנית לביטוח ישיר ואחר כך ל-9 מיליון וב-9 מיליון אמרו לך: קיבלנו בביטוח ישיר הצעה יותר אטרקטיבית, אם אני הולך אפרופו הפרסומת לבוא ולהגיד: סליחה, בביטוח ישיר קיבלתי הצעה יותר טובה.
איתן כבל: כל הדיון פה הוא אחד.
איתן כבל: הרי אין כאן צדיקים בסדום, אם יורשה לי להגיד את זה.
אנסטסיה מיכאלי: אני לא חושב שזה שאלה של צדיקים.
אנסטסיה מיכאלי: יש כאן אינטרסים לגיטימיים על השולחן.
אנסטסיה מיכאלי: תפקידי לאזן בין האינטרסים, נכון.
איתן כבל: אני רוצה שיובהר, אנחנו לא בעד צד.
גאלב מג'אדלה: אנחנו בעד הצרכן.
רביב צולר: הצרכן לא מיוצג פה.
גאלב מג'אדלה: אנחנו נציגיו.
רביב צולר: הצרכן לא התלונן פעם אחת.